Lícna strana Gershwinovej ceny za rok 2007 pre Paula Simona
**Gershwinova cena Kongresovej knižnice za populárnu hudbu** (skrátene **Gershwinova cena**) je ocenenie udeľované skladateľovi alebo interpretovi za celoživotný prínos v populárnej hudbe. Cenu začala v roku 2007 udeľovať Kongresová knižnica a pomenovaná je po bratoch Georgeovi a Irovi Gershwinovcoch, ktorí ako skladatelia a textári výrazne prispeli do klasickej aj populárnej hudby. Prvým oceneným umelcom sa stal Paul Simon.

História
--------

Stevie Wonder pri preberaní ocenenia v Bielom dome
Paul McCartney preberá ocenenie od prezidenta Baracka Obamu
Cenu vytvorili bratia Peter a Bob Kaminskí spolu s Cappym McGarrom, Markom Krantzom a Daltonom Delanom, ktorí sú aj autormi ocenenia Marka Twaina. Cena sa udeľuje za „hlboký a pozitívny vplyv populárnej hudby vo svetovej kultúre" ako súčasť poslania Kongresovej knižnice v uznaní a oslave kreativity. Držitelia Gershwinovej ceny sú „etalónom najvyššej kvality podobne ako bratia Gershwinovci". Na výbere ocenených sa podieľajú pracovníci hudobného oddelenia Kongresovej knižnice spolu hudobnou komunitou.

1. marca 2007 oznámili, že prvým oceneným touto novou cenou sa stane Paul Simon, ktorý je držiteľom cien ako *Žijúca legenda* či *Klugeho cena*. Simonovi bolo ocenenie odovzdané počas Gala koncertu vo *Warnerovom divadle* vo Washingtone 23. mája 2007. Ceremónia bola 27. júna 2007 odvysielaná aj na kanáli PBS (Public Broadcasting Service). Zúčastnilo sa ho mnoho významných a známych umelcov, napríklad Yolanda Adamsová, Marc Anthony, Shawn Colvin, Jerry Douglas, Philip Glass, Lyle Lovett, Stephen Marley, Dianne Reeves, James Taylor či Stevie Wonder, ale aj Simonov dlhoročný kolega z dua „Simon a Garfunkel", Art Garfunkel.

3. septembra 2008 Kongresová knižnica oznámila, že druhým oceneným sa stane Stevie Wonder. Prezident Barack Obama odovzdal Wonderovi cenu pri ceremónii v Bielom dome 25. februára 2009. Zúčastnili sa jej interpreti ako India.Arie, Tony Bennett, Wayne Brady, Diana Krall, Mary Mary, Martina McBride, Paul Simon, Esperanza Spalding či will.i.am.

O približne rok neskôr, 18. novembra 2009, knižnica oznámila, kto bude tretím oceneným umelcom. Stal sa ním Sir Paul McCartney. Ceremónia pre McCartneyho bola v tzv. Východnej izbe Bieleho domu 2. júna 2010 za účasti prezidenta Obamy a jeho manželky. Tejto ceremónie sa zúčastnili aj Stevie Wonder, Elvis Costello, Jonas Brothers, Herbie Hancock, Corinne Bailey Rae, Dave Grohl, Faith Hill, Emmylou Harris, pianista Lang Lang a Jack White.

Ocenení umelci
--------------

* 2007 – Paul Simon
* 2009 – Stevie Wonder
* 2010 – Paul McCartney
* 2012 – Burt Bacharach a Hal David
* 2013 – Carole King

Referencie
----------

1. 1 2 3 4  PUBLIC AFFAIRS OFFICE. *Paul Simon To Be Awarded First Annual Gershwin Prize for Popular Song by Library of Congress* [online]. Library of Congress, 2007-07-02, [cit. 2014-07-24]. Dostupné online. (anglicky)
2. ↑  PUBLIC AFFAIRS OFFICE. *Star-Studded Lineup Confirmed for Library of Congress Concert Honoring Gershwin Prize Recipient Paul Simon* [online]. Library of Congress, 2007-04-23, [cit. 2014-07-24]. Dostupné online.
3. ↑  "Wonder To Be Presented With Top U.S. Honour", World Entertainment News Network (oznam na serveri Internet Movie Database), 3. septembra 2008.
4. ↑  "Stevie Wonder honoured by Obama", BBC News, 26. februára 2009.
5. ↑  "Sir Paul to receive top US honour", BBC News, 18. novembra 2009.
6. ↑  Pareles, Jon."McCartney Is Honored at White House"*The New York Times*, 2. júna 2010

Pozri aj
--------

* George Gershwin

Externé odkazy
--------------

* Oficiálne stránky

Zdroj
-----

* *Tento článok je čiastočný alebo úplný preklad článku Gershwin Prize na anglickej Wikipédii.*